ธอส.เล็งปล่อยกู้รายย่อย ซื้อบ้านในแนวรถไฟฟ้า
ธอส.จับตาที่อยู่ตามแนวรถไฟฟ้า เหมาะปล่อยกู้รายย่อย ด้านหนี้เสียแบงก์ยังทรงตัว
29 ธ.ค. 2557

ธอส.จับตาที่อยู่ตามแนวรถไฟฟ้า เหมาะปล่อยกู้รายย่อย ด้านหนี้เสียแบงก์ยังทรงตัว
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยถึงทิศทางการปล่อยสินเชื่อปี 2558 ว่า จะเน้นปล่อยกู้ประชาชนรายย่อย ผู้มีรายได้น้อย โดยการขยายตัวของที่อยู่อาศัยตามแนวรถไฟฟ้าเกิดใหม่ในแถบชานเมือง เช่น จ.สมุทรปราการ นนทบุรี ยังคงมีบ้านราคาไม่แพงที่เป็นกลุ่มเป้าหมายในการปล่อยสินเชื่อของ ธอส.ได้ 
สำหรับผลประกอบการช่วง 11 เดือนแรกปีนี้ มียอดสินเชื่อปล่อยใหม่ 1.28 แสนล้านบาท และคาดว่าสิ้นปี 2557 จะปล่อยกู้ได้ตามเป้า 1.34 แสนล้านบาท ยอดสินเชื่อคงค้าง 7.87 แสนล้านบาท เพิ่มขึ้น 6.97% และ 11 เดือนแรกมีกำไร 8,564 ล้านบาท เพิ่มขึ้นกว่า 6% ทั้งปีคาดว่าจะทำกำไรได้ตามเป้า 8,880 ล้านบาท
ด้านทรัพย์สินรอการขาย หรือเอ็นพีเอ มี 1,604 ล้านบาท ลดลง 3.67% ขณะที่ยอดหนี้ที่ไม่ก่อให้เกิดรายได้ หรือเอ็นพีแอล ณ สิ้นเดือน พ.ย. อยู่ที่ 4.44 หมื่นล้านบาท คิดเป็น 5.65% ของสินเชื่อคงค้าง ลดลงจากสิ้นปี 2556 ที่มีเอ็นพีแอล 4.5 หมื่นล้านบาท โดยธนาคารจะเน้นเรื่องการเจรจาปรับโครงสร้างหนี้กับลูกหนี้ และยกเลิกการตัดหนี้เสียขายให้บริษัทบริหารสินทรัพย์ออกไปก่อน ส่วนเงินกองทุนต่อสินทรัพย์เสี่ยงอยู่ที่ 17.31% ถือว่าสูงกว่าเกณฑ์